พณ.ตั้งเป้าส่งออกปีนี้โต 15%
รมว.พาณิชย์ ตั้งเป้าส่งออกขยายตัว 15% หวังดันจีดีพีโตบวก 4% เผยรุกหนักตลาดอาเซียนใช้ประโยชน์จากอาฟตา
17 ม.ค. 2553

รมว.พาณิชย์ ตั้งเป้าส่งออกขยายตัว 15% หวังดันจีดีพีโตบวก 4% เผยรุกหนักตลาดอาเซียนใช้ประโยชน์จากอาฟตา
นางพรทิวา นาคาศัย รมว.พาณิชย์ เปิดเผยว่า ตั้งเป้าตัวเลขการส่งออกปีนี้ขยายตัว 14-15% คิดเป็นมูลค่ากว่า 1.7 หมื่นล้านเหรียญสหรัฐ ซึ่งจะส่งผลให้อัตรการเติบโตของจีดีพีขยายตัว 4% จากที่หลายสำนักคาดการณ์ไว้ว่า จีดีพีจะอยู่ที่ 3- 3.5% ขณะเดียวกันอัตราเงินเฟ้อจะอยู่ที่ 3-3.5% 
ปีนี้กระทรวงพาณิชย์ได้จัดทำกรอบยุทธศาสตร์การค้าทั้งภายในประเทศและต่างประเทศ ซึ่งเป็นยุทธศาสตร์ที่จะทำให้เศรษฐกิจภายในประเทศมีอัตราการเติบโต ในขณะที่ด้านการค้าต่างประเทศก็มีแผนในหลายด้าน จึงมั่นใจว่าจากภาพรวมเศรษฐกิจโลกที่มีการปรับตัวดีขึ้นหลังจากนี้ไปน่าจะส่งผลให้แผนการผลักดันการส่งออกไปตลาดต่างประเทศทั่วโลกมีการปรับตัวดีขึ้นเป็นบวก
สำหรับเป้าหมายเจาะตลาด จะรุกตลาดอาเซียนเต็มที่ หลังจากกรอบการเปิดเขตการค้าเสรีอาเซียน (อาฟต้า) มีผลตั้งแต่วันที่ 1 ม.ค.ที่ผ่านมา ซึ่งในปีนี้ มองว่าการส่งออกไปตลาดอาเซียนจะเพิ่มขึ้นไม่ต่ำกว่า 20% มีมูลค่ามากกว่า 1.1 ล้านล้านบาท ซึ่งกรมการค้าต่างประเทศจะมีการจัดตั้งศูนย์แสดงสินค้าประเทศเพื่อนบ้าน ได้แก่ ไทย-ลาว ไทย-กัมพูชา ไทย-มาเลเซีย และไทย-พม่า